《答嵇康诗二首 其一》
魏晋·阮侃

旦发温泉庐，夕宿宣阳城。顾眄怀惆怅，言思我友生。

会遇一何幸，及子遘欢情。交际虽未久，思爱发中诚。

良玉须切磋，玙璠就其形。隋珠岂不曜，雕莹启光荣。

与子犹兰石，坚芳互相成。庶几弘古道，伐檀俟河清。

不谓中离别，飘飘然远征。临舆执手诀，良诲一何精。

佳言盈我耳，援带以自铭。唐虞旷千载，三代不我并。

洙泗久已往，微言谁为听。曾参易箦毙，仲由结其缨。

晋楚安足慕，屡空守以贞。潜龙尚泥蟠，神龟隐其灵。

庶保吾子言，养真以全生。东野多所患，暂往不久停。

幸子无损思，逍遥以自宁。

作者简介：阮侃，晋代医家。字德如，陈留郡（今属河南杞县人）人。幼而聪慧好学，尝官至河内太守，尤对本草有所研究。著有《摄生论》二卷，未见传世。